የትግራይ ክልል የኢንዱስትሪውን ልማት ለማሳደግ እየሰራ መሆኑ ገለፀ
አዲስ አበባ፤ ነሐሴ 23/2005 (ዋኢማ) – የትግራይ ክልላዊ መንግስት ከግብርናው ዘርፍ ጎን ለጎን የኢንዱስትሪውን ልማት ለማሳደግ ትኩረት ሰጥቶ እየሰራ መሆኑን የክልሉ ርእሰ መስተዳድር አቶ አባይ ወልዱ ገልፁ።የትግራይ ክልል ርእሰ መስተዳድር አቶ አባይ ወልዱ እንደገለጹት ክልሉ በእድገትና ትራንስፎርሜሽን እቅዱ የተቀመጡ የልማት ግቦች ለማሳካት ባለፉት ዓመታት ያደረጋቸው ጥረቶች በመልካም የአፈጻጸም ደረጃ ላይ ይገኛሉ።ክልሉ በኢንዱስትሪ ልማት ዘርፉ በእቅዱ መርሃ ግብሩ መጨረሻ ላይ በሃገሪቱ በዘርፉ የተያዘውን 22 በመቶ እድገት ለማሳካት የሚያስችሉ ጥረቶች በማድረግ ላይ ሲሆን እስከ አሁን የተገኘው ውጤትም የሚያበረታታና እቅዱን ለማሳካት የሚያስችል ነው ብለዋል።የክልሉ መንግስት የኢንዱሰትሪው ዘርፍ በተለይ የማኑፋክቸርንግ ዘርፉ ለማሳደግ ልዩ ትኩረት ሰጥቶ እየሰራ ይገኛል ያሉት አቶ አባይ እስከ አሁን በተደረጉ ጥረቶችም 16 በመቶ እድገት መመዝገብ መቻሉ ገልጸዋል።በክልሉ በእድገትና ትራንስፎርሜሽኑ መጨረሻ ዓመት ላይ 22 በመቶ ለማሳደግ የተጣለውን እቅድ ለማሳካት የተለያዩ የኢንዱስትሪ ሴክተሮች ለማከናወን የሚያስችሉ ተግባራት እየተከናወኑ እንደሚገኙ ያስታወሱት አቶ አባይ በብረታ ብረት ዘርፍ በክልሉ በምዕራብ ዞን ያለውን 180 ሚሊዮን ቶን የብረታ ብረት ክምችት ጥቅም ላይ ለማዋል ጥናቶች ተጠናቅቀው በቅርቡ ተግባራዊ እንቅስቃሴ ለመጀመር ክልሉ ተዘጋጅቷል ብለዋል።በክልሉ ያለው ከፍተኛ የወርቅ ሃብት ክምችትም በተመሳሳይ መልክ ጥቅም ላይ ለማዋል ዘመናዊ የወርቅ ቁፋሮ ስራ ለማከናን የሚያስችሉ ዝግጅቶች በመጠናቀቅ ላይ እንደሆኑም አቶ አባይ ተናግረዋል።የትግራይ ክልል በእድገትና ትራንስፎርሜሽን እቅድ ላይ በዋና ዋና የልማት ዘርፎች የተቀመጡ እቅዶች ከተያዘላቸው መርሃ ግብር ቀድመው እንደሚፈጸሙ አቶ አባይገልፀዋል ሲል ኢዜአ ዘግቧል።